ประชาชนน้อมรำลึก “ในหลวง รัชกาลที่ 9” เข้าชมนิทรรศการ “พระบิดาแห่งการวิจัยไทย” อย่างต่อเนื่อง ต่างประทับใจและสำนึกในพระมหากรุณาธิคุณ
ประชาชนน้อมรำลึก “ในหลวง รัชกาลที่ 9” เข้าชมนิทรรศการ “พระบิดาแห่งการวิจัยไทย” อย่างต่อเนื่อง ต่างประทับใจและสำนึกในพระมหากรุณาธิคุณ

บรรยากาศการจัดนิทรรศการ “พระบิดาแห่งการวิจัยไทย” ในนิทรรศการพระบิดาแห่งศาสตร์ 9 แขนง ซึ่งรวบรวมพระอัจฉริยภาพหลากหลายด้านที่พระองค์ทรงทำเพื่อพสกนิกรชาวไทย เนื่องในวันคล้ายวันเฉลิมพระชนมพรรษาพระบาทสมเด็จพระปรมินทรมหาภูมิพลอดุลยเดช บรมนาถบพิตร ซึ่งรัฐบาลได้จัดกิจกรรมเพื่อเปิดโอกาสให้นักเรียน นักศึกษาและประชาชนทั่วไปได้มีโอกาสศึกษาเรียนรู้พระอัจฉริยภาพในศาสตร์แขนงต่างๆ และน้อมรำลึกพระมหากรุณาธิคุณ โดยได้จัดงานขึ้นตั้งแต่วันที่ 5 ธันวาคมที่ผ่านมา ซึ่งตลอดช่วงเช้าวันนี้ 8 ธ.ค.61 แม้สภาพอากาศท้องฟ้าครึ้มและมีฝนตก ประชาชน นักเรียน และชาวต่างชาติยังคงเดินทางเข้าร่วมชมงานอย่างต่อเนื่อง พร้อมสวมใส่ชุดสีเหลืองเพื่อแสดงออกถึงความจงรักภักดีและน้อมรำลึกในพระมหากรุณาธิคุณพระบาทสมเด็จพระปรมินทรมหาภูมิพลอดุลยเดช บรมนาถบพิตร 
ภายในงานรัฐบาลได้รวบรวบนิทรรศการพระบิดาแห่งศาสตร์ 9 แขนง ประกอบด้วย นิทรรศการพระบิดาแห่งการจัดการทรัพยากรน้ำ พระบิดาแห่งเทคโนโลยีของไทย พระบิดาแห่งฝนหลวง พระบิดาแห่งนวัตกรรมไทย พระบิดาแห่งการประดิษฐ์ไทย พระบิดาแห่งการอนุรักษ์มรดกไทย พระบิดาแห่งการวิจัยไทย พระบิดาแห่งมาตรฐานการช่างไทย พระบิดาแห่งการวิจัยและพัฒนาข้าวไทย และการจัดแสดงนิทรรศการเกี่ยวกับธงชาติไทย 
ทั้งนี้ นิทรรศการจะแบ่งเป็น 2 โซน ประกอบด้วย โซนนิทรรศการด้านนอกและโซนนิทรรศการด้านใน สำหรับด้านนอกจะมีการจัดแสดง อาทิ การแสดงแบบจำลองโครงการพัฒนาแหล่งน้ำ ตั้งแต่บนฟ้าจนออกสู่ทะเล แบบจำลองการสร้างเขื่อนเก็บกักน้ำ โครงการแก้มลิง ทฤษฎีใหม่ ระบบกระจายน้ำ คันกั้นน้ำ ส่วนโซนด้านใน ได้เรียงร้อยรายละเอียดโครงการพระราชดำริในพื้นที่ต่างๆ ภาพพระราชกรณียกิจที่ยังประโยชน์กับปวงชนชาวไทยตราบจนทุกวันนี้ นอกจากนี้ ยังมีกิจกรรมให้ได้ลงมือทำ อาทิ หัตถกรรมหญ้าแฝก ประดิษฐ์พวงกุญแจตุ๊กตาจากผ้าย้อมคราม การทำงานไม้เป็นกระถางใส่ต้นไม้ล เป็นต้น

นางหนูบัน ฟ้าลี อายุ 72 ปี หนึ่งในประชาชนที่เข้าชมงาน กล่าวว่า ทราบซึ้งในพระอัจฉริยภาพและพระปรีชาสามารถในด้านต่างๆ ของในหลวงรัชกาลที่ 9

ด้านเด็กชายเตรัช เตศิริยานนท อายุ 12 ปี นักเรียนโรงเรียนวชิราวุธวิทยาลัย ทำหน้าที่เป็นมัคคุเทศก์นิทรรศการธงชาติไทย กล่าวว่า รู้สึกภาคภูมิใจที่ได้เป็นตัวแทนโรงเรียนทำหน้าที่บรรยายสรุปความเป็นมาและความสำคัญของธงชาติไทย

ประชาชนเข้าร่วมชมนิทรรศการพระบิดาแห่งศาสตร์ 9 แขนง ได้ตั้งแต่เวลา 09.00 น.-18.00 น. ณ ท้องสนามหลวง ถึงวันที่ 9 ธันวาคมนี้